Bilag 5.1.a Bestyrelsens skriftlige beretning 2024-25

*Bemærk: Det med gult markeret er der hvor Kim fra sekretariatet foreslår yderligere ord-/begrebsafklaring.*

# Bestyrelsens beretning

På CISUs generalforsamling i maj 2024 blev det strategiske fokus for året godkendt. Det skete dog ikke uden en livlig debat. Grundlæggende mente nogle deltagere, at man burde udskyde udarbejdelsen af puljereformen. Efter en længere diskussion blev forslaget stemt ned, og det strategiske fokus for de næste tre år blev: 1) Aktualisering af CISUs kernefortælling, 2) Gennemførelse af reform af Civilsamfundspuljen og 3) Fortsat ressourcemobilisering. Bestyrelsen har fortrinsvis været optaget af at arbejde med disse tre hovedtemaer.

## Aktualisering af kernefortællingen

En aktualisering af CISUs kernefortælling blev på generalforsamlingen i 2024 anset for vigtig, fordi den internationale kontekst, som CISU opererer i, forandrer sig hastigt. Inden for de sidste to-tre år er det blevet mere sandsynligt, at den verdensorden, som vi kender, og som danner grundlag for CISUs selvforståelse, bliver erstattet af en ny. Den eksterne fortælling er vigtig, fordi signalerne fra Danmarks samarbejdspartnere i FN, EU, OSCE og en række andre organisationer peger på, at tilpasning er nødvendig: både i CISUs opfattelse af sin egen og Danmarks rolle over for det globale Syd og i måden CISU arbejder på. Det gælder for eksempel donortanken, der bygger på samarbejde mellem organisationer i DK og partner-organisationer i Syd, hvor det er et accepteret faktum, at bevillinger skal redegøres for, og anvendelsen af dem skal kunne kontrolleres. Derudover er en øget bekymring for globale sikkerhed og balance er kommet til inden for de sidste tre år.

Samtidig er der fra alle dele af det politiske spektrum kommet et kraftigt fokus på vigtigheden af frivillighed, retten til at organisere sig og lokalt lederskab som en del af fundamentet for dannelse i demokratiske samfund, samt på interessentrettigheder, for eksempel partnerorganisationernes ret til at definere sig selv og deres såvel langsigtede som kortsigtede mål. Udviklingen mod højere niveauer i uddannelse, sundhed og generel levestandard i det globale Syd har skabt situationer, hvor danske organisationer og partner-organisationer ikke altid har været fuldstændig enige om metoder og mål.

Der er mange måder at reagere på under de givne omstændigheder. I CISU omfavner vi verden. Vi skal finde løsninger og veje frem sammen, og når verden presser os, er der grund til at være mere ambitiøse og opmærksomme, så vi sammen kan bidrage til at skabe positive forandringer. Demokrati, individuelle rettigheder og frihed til at organisere sig vil fortsat være vores vigtigste opmærksomhedspunkter.  Samtidig er det nødvendigt at tage nye skridt for at højne omverdenens forståelse af, hvad CISU er, og hvad CISU gør.

## Reform af civilsamfundspuljen

I praksis har overvejelserne omkring en ny, nødvendig vinkling af kernefortællingen spillet en vigtig rolle for bestyrelsens arbejde i det forgangne år. Mest fordi den fælles opfattelse af CISUs mål og virke har stor betydning for, hvordan CISUs medlemsorganisationer i fremtiden kan blive tvunget til at gå ud af deres naturlige komfortzone, når de skal ansøge om midler. Kernefortællingen har også haft konsekvenser for bestyrelsens arbejde med **puljereformen**, det andet meget store tema i årets strategiske bestyrelsesarbejde, og hvordan Civilsamfundspuljen bør skæres til for at kunne fungere i fremtiden. Bestyrelsen har gentagne gange befundet sig i situationer, hvor den generelle mangel på midler har gjort det vanskeligt at nå til enighed om stort set alt, der angår CISUs interne fordelingspolitik. Det vedrører fordelingen af midler på modaliteter, samt de interne vurderinger af kvaliteten, den såkaldte ’impact’, af det arbejde, der udføres i de forskellige typer og størrelser af organisationer i CISU.

Det har derfor været en svær periode, som i langt højere grad end sædvanlig har været præget af interne diskussioner. Men diskussionerne har afspejlet virkeligheden omkring os og pointeret nødvendigheden af, at vi sammen kommer frem til løsninger, hvor ingen bliver ladt i stikken, om end heller ingen får alt, hvad de ansøger om. Samtidig har vi i bestyrelsen naturligvis måttet bøje os for de prioriteter, krav og ansvar, der i Danmark følger med administration af offentlige midler.

## Ressourcemobilisering

Disse dilemmaer har igen ledt frem til diskussioner om årets tredje store tema: **ressourcemobilisering.** Da landet – og verden – fattes penge, har der i de sidste år været et alt for stort antal afslag på støtteværdige ansøgninger. I CISUs bestyrelse har det naturligvis også været diskuteret, hvordan – og sammen med hvem – de midler, vi får stillet til rådighed via finansloven, bedst anvendes, samt om der er alternative muligheder for finansiering, som CISU i højere grad kunne fokusere på.

Ekstern ressourcemobilisering er et centralt fokus for bestyrelsen, og der er blevet arbejdet målrettet med at skabe større politisk opmærksomhed om civilsamfundets rolle i udviklingsarbejde. CISU engagerer sig aktivt i politisk interessevaretagelse for at sikre bedre rammevilkår for danske civilsamfundsorganisationer, der arbejder med globale udviklingsmål. Dette indebærer tæt dialog med beslutningstagere og myndigheder for at fremme forståelsen af civilsamfundets bidrag til udvikling, demokrati og bæredygtighed.

Relationsopbygning til danske fonde er et andet nøgleområde for CISU, da fonde spiller en stadig vigtigere rolle i at sikre finansiering til civilsamfundsprojekter. Der har været talt meget i pressen om danske fondes del af landets GNP. CISU arbejder derfor strategisk på at styrke samarbejdet med danske fonde gennem netværksdannelse, vidensdeling og partnerskaber. Målet er at skabe fælles forståelse for og engagement i at støtte projekter, der er baseret på lokalt ejerskab og fremmer bæredygtige løsninger i det globale syd. Men det har også været oplagt at undersøge, om bedre relationer til enkelte fonde fra CISUs side kan skabe resultater. Bestyrelsen har opfordret til, at CISU i højere grad stiller sig til rådighed for fondene som formidlende mellemled, når fondene søger solide, handlekraftige modtagere til midler i bestemte lande, og derfor leder efter organisationer med langvarige og afprøvede partnerskaber i Syd.

For at styrke sin egen position og det samlede civilsamfunds synlighed har CISU intensiveret indsatsen for øget offentlig opmærksomhed. Ved at styrke sin kommunikation i medierne, afholde offentlige arrangementer og deltage i relevante debatter, søger CISU at positionere sig som en central aktør i udviklingsarbejdet. Dette skaber ikke kun større forståelse for CISUs mission, men bidrager også til at bygge bro mellem civilsamfundet og bredere samfundsgrupper. Denne indsats understøttes af CISUs strategiske tilgang til ressourcemobilisering, som fokuserer på langsigtede relationer og proaktiv dialog. Ved at kombinere politisk interessevaretagelse, samarbejde med fonde og øget offentlig synlighed sikrer CISU, at danske civilsamfundsorganisationer fortsat har adgang til de nødvendige ressourcer til at skabe en positiv forskel globalt.

Det samme gælder **samarbejde med virksomheder**. Her har mange medlemsorganisationer allerede gode erfaringer, der kan udnyttes. De erfaringer kan danne basis for flere organisationers udvidelse af deres hidtidige virkeområde, når samarbejder etableres.

**Lokalt lederskab** spiller en afgørende rolle i fremtidens ressourcemobilisering i det globale Syd. Med stigende fokus på bæredygtige løsninger anerkender flere donorer betydningen af at støtte lokalt forankrede initiativer. Lokale ledere har unikke indsigter i deres samfunds behov og dynamikker, hvilket øger effektiviteten og relevansen af udviklingsprojekter. Derudover bidrager lokalt ejerskab til større ansvarlighed og langsigtet bæredygtighed. Tendensen til at flytte finansiering mod det globale syd reflekterer et skift mod decentralisering. Lokalt lederskab er således både en forudsætning og katalysator for ressourcemobilisering, der matcher fremtidens udviklingsmål.

Årets bestyrelsesmøder har været stærkt præget af debatter om disse emner og opfordringer til sekretariatet om at inddrage et bredere felt af muligheder i den fælles ressourcemobilisering.

På trods af uenighederne i enkeltspørgsmål har vi skullet holde den fælles sag for øje, og det er fortsat vores vigtigste bestræbelse hen over enhver nok så legitim specialinteresse.

Vi vil fortsat gøre vores for, at CISU står stærkt som samlingspunkt for et mangfoldigt og aktivt civilsamfund.

24.01.2025

Helle Vallø